പ്രായപൂര്ത്തിയാകാത്ത പെണ്കുട്ടിയുമായി നിരന്തരം ലൈംഗിക ബന്ധത്തില് ഏര്പ്പെട്ടത് പള്ളിമേടയില് വെച്ച് 16കാരി ഗര്ഭിണിയായപ്പോള് പാപഭാരം സ്വന്തം പിതാവിന്റെ തലയില് കെട്ടിവെക്കാനും ഉപദേശം ഇന്ത്യന് നീതിന്യായ വ്യവസ്ഥയെ പൊട്ടന് കളിപ്പിക്കാനിറങ്ങിയ ഫാദര് റോബിന് വടക്കാഞ്ചേരിക്ക് വീണ്ടും തിരിച്ചടി ന്യൂഡല്ഹി: വിവാഹം കഴിക്കാന് അനുവദിക്കണമെന്ന കൊട്ടിയൂര് പീഡനക്കേസിലെ ഇരയായ പെണ്കുട്ടിയുടെയും പ്രതി ഫാദര് റോബിന് വടക്കാഞ്ചേരിയുടെയും ഹര്ജികള് സുപ്രീംകോടതി തള്ളിയതോടെ പൊളിഞ്ഞത് ഇന്ത്യന് നീതിന്യായ വ്യവസ്ഥയെ പൊട്ടന് കളിപ്പിക്കാനുള്ള ഒരു വൈദികന്റെ മറ്റൊരു ക്രിമിനല് തന്ത്രം. കൊട്ടിയൂരിലെ പെണ്കുട്ടിയെ നിരന്തരം ലൈംഗിക പീഡനത്തിന് ഇരയാക്കുന്നത് മുതല് തന്റെ പ്രതിച്ഛായ നിലനിര്ത്താനും സമൂഹത്തിന് മുന്നില് നല്ല പിള്ള ചമയാനും റോബിന് വടക്കുംചേരി എന്ന കൊടുംക്രിമിനല് ശ്രമിച്ചിരുന്നു. അതില് ഒരുപരിധിവരെ അയാള് വിജയിക്കുകയും ചെയ്തിരുന്നു. തന്നെ പീഡിപ്പിച്ചത് സ്വന്തം പിതാവാണെന്ന് പെണ്കുട്ടിയെ കൊണ്ട് പറയിപ്പിക്കുന്നതിലും പെണ്കുട്ടിയുടെ പെറ്റമ്മയെ കൊണ്ട് സാക്ഷ്യം പറയിക്കുന്നതിലും അയാള് വിജയിച്ചിരുന്നു. എന്നാല്, ആയിരം അപരാധികള് രക്ഷപെട്ടാലും ഒരു നിരപരാധി പോലും ശിക്ഷിക്കപ്പെടരുതെന്ന ഇന്ത്യന് നിയമവ്യവസ്ഥയും നിര്ബന്ധം ആ പാവം മനുഷ്യന് തുണയായി. ചൈല്ഡ് ലൈന് പ്രവര്ത്തകരുടെ ജാഗ്രത ഇല്ലായിരുന്നെങ്കില്, ഇന്ന് ഒരുപക്ഷേ ആ പാവം പിതാവ് പൊതുസമൂഹമാകെ വെറുക്കപ്പെടുന്നവനായി കാരാഗൃഹത്തില് കഴിയുമായിരുന്നു. പോക്സോ കേസില് ശിക്ഷിക്കപ്പെട്ട് ജയിലില് കഴിയുന്ന മുന്വൈദികന് റോബിന് വടക്കുംചേരിയെ വിവാഹം കഴിക്കണമെന്നാവശ്യപ്പെട്ട് പീഡനത്തിന് ഇരയായ പെണ്കുട്ടിയും ഇരയെ വിവാഹം കഴിക്കണമെന്നാവശ്യപ്പെട്ട് റോബിന് വടക്കുംചേരിയും നല്കിയ ഹര്ജികളാണ് സുപ്രീം കോടതി ഇന്ന് തള്ളിയത്. ഇരയെ വിവാഹം കഴിക്കാന് കുറ്റവാളിക്ക് അനുമതി നല്കില്ലെന്ന് വ്യക്തമാക്കിയ കോടതി, വിവാഹം കഴിക്കാന് ജാമ്യം നല്കില്ലെന്നും ഹൈക്കോടതിയുടെ ഉത്തരവ് ഉചിതമെന്നും നിലപാടെടുത്തു. ഇളവ് വേണമെങ്കില് ഹൈക്കോടതിയെ സമീപിക്കാമെന്നും സുപ്രീം കോടതി വ്യക്തമാക്കിയിരുന്നു. ഉഭയസമ്മത പ്രകാരമാണ് ശാരീരികമായി ബന്ധപ്പെട്ടതെന്നും അതിനാല് വിവാഹം കഴിച്ച് ഒന്നിച്ച് ജീവിക്കാന് അനുവദിക്കണമെന്നും പെണ്കുട്ടി കോടതിയെ അറിയിച്ചിരുന്നു. മുന്പ് ഇതേ ആവശ്യം ഉന്നയിച്ച് റോബിന് വടക്കുംചേരി ഹൈക്കോടതിയെ സമീപിച്ചിരുന്നെങ്കിലും ആവശ്യം ഹൈക്കോടതി തള്ളുകയായിരുന്നു. നാല് വയസ്സുള്ള മകനെ സ്കൂളില് ചേര്ക്കുമ്ബോള് പിതാവിന്റെ പേര് രേഖപ്പെടുത്തുന്നതിന് വിവാഹം അനിവാര്യമാണെന്ന് വ്യക്തമാക്കിയാണ് ഇര സുപ്രീം കോടതിയെ സമീപിച്ചത്. ലൈംഗിക അതിക്രമ കേസുകളില് ഒത്തുതീര്പ്പുകള് ഉണ്ടാകുന്നത് ഇരകളോടുള്ള അനീതിയായി പിന്നീട് വ്യാഖ്യാനിക്കാന് ഇടവരുമെന്നും തെറ്റായ കീഴ്വഴക്കമാകുമെന്നും കുറ്റവാളികള് രക്ഷപ്പെടാനിടയാകുമെന്നും ഹൈക്കോടതി വിലയിരുത്തിയിരുന്നു. തുടര്ന്നാണ് പെണ്കുട്ടി സുപ്രീം കോടതിയെ സമീപിച്ചത്. റോബിന് വടക്കുംചേരിക്ക് ജാമ്യം അനുവദിക്കണം എന്നും പെണ്കുട്ടി ആവശ്യപ്പെട്ടിരുന്നു. പോക്സോ നിയമം നടപ്പിലാക്കിയ ശേഷം ദേശീയ ശ്രദ്ധ പിടിച്ചു പറ്റിയ കേസുകളിലൊന്നായിരുന്നു കൊട്ടിയൂരില് പ്രായപൂര്ത്തിയാകാത്ത പെണ്കുട്ടിയെ കത്തോലിക്കാ പുരോഹിതന് പീഡിപ്പിച്ച സംഭവം. അന്ന് പ്ലസ് ടു വിദ്യാര്ഥിനിയായിരുന്നു കുട്ടി. 2017 ഫെബ്രുവരി 27 നാണ് കൊട്ടിയൂര് പള്ളി വികാരിയായിരുന്ന റോബിന് വടക്കുംചേരിയെ കേസില് അറസ്റ്റ് ചെയ്തത്. വിദേശയാത്രയ്ക്കായി കൊച്ചിയിലേക്കു പോകും വഴി പുതുക്കാടു വച്ചായിരുന്നു അറസ്റ്റ്. പ്രായപൂര്ത്തിയാകാത്ത പെണ്കുട്ടിയെ നിരന്തരം പീഡിപ്പിക്കുകയായിരുന്നു ഈ വൈദികന്. ഇതിനായി പള്ളിമേടയും പരിസരവുമാണ് ഇയാള് ഉപയോഗിച്ചത്. ഗര്ഭിണിയായപ്പോള് ആരുമറിയാതെ കുഞ്ഞിനെ രഹസ്യ കേന്ദ്രത്തിലേക്ക് മാറ്റുകയും കുഞ്ഞിന്റെ പിതൃത്വം പെണ്കുട്ടിയുടെ പിതാവിന് മേല് അടിച്ചേല്പ്പിക്കാനും ഇയാള് ശ്രമം നടത്തി. പെണ്കുട്ടിയുടെ സ്വന്തം അച്ഛന്റെ തലയില് കുഞ്ഞിന്റെ പിതൃത്വം കെട്ടിയേല്പ്പിക്കാനുള്ള തന്ത്രങ്ങളാണ് ഫാ. റോബിന് പയറ്റിയിരുന്നത്. ഇതിനായി പെണ്കുട്ടിയുടെ പിതാവിന് റോബിന് പണം വാഗ്ദാനം ചെയ്യുകയുണ്ടായി. മൂന്നു വകുപ്പുകളിലായി 60 വര്ഷം കഠിന തടവാണ് റോബിനു ലഭിച്ചത്. ഒന്നിച്ച് 20 വര്ഷം തടവ് അനുഭവിക്കണം എന്നായിരുന്നു തലശ്ശേരി പോക്സോ കോടതിയുടെ വിധി. പത്തോളം പേരെയും കേസില് പ്രതിചേര്ത്തിരുന്നു. എന്നാല് റോബിന് ഒഴികെയുള്ളവരെ കോടതി വിട്ടയച്ചു. കേസില് പ്രതി ചേര്ക്കപ്പെട്ട സ്വകാര്യ ആശുപത്രിയിലെ ഡോക്ടര്മാരെ സുപ്രീം കോടതി തന്നെ കേസില്നിന്ന് ഒഴിവാക്കിയിരുന്നു. ഫാ. റോബിന് വികാരിയായിരുന്ന പള്ളിയിലെ പള്ളിമേട ബംഗ്ലാവിനെയും തോല്പ്പിക്കുന്ന സൗധമായിരുന്നു. ഓഫീസും ബെഡ്റൂമും അടങ്ങിയ ഒരു സ്യൂട്ട് പോലെയായിരുന്നു ഫാ. റോബിന്റെ താമസസ്ഥലം. പീഡനത്തിനിരയായ പെണ്കുട്ടിയുമായും അമ്മയുമായും ഫാ. റോബിന് ഏറെ നാളത്തെ അടുപ്പമുണ്ടായിരുന്നു. പെണ്കുട്ടിയും അമ്മയും പള്ളിമേടയിലെ നിത്യ സന്ദര്ശകരായിരുന്നു. പള്ളിയുമായി ബന്ധപ്പെട്ട എല്ലാ യോഗങ്ങളിലും പ്രാര്ത്ഥനകളിലും മാതൃവേദിയിലും ദമ്ബതിക്കൂട്ടായ്മയിലും അമ്മ നിറ സാന്നിധ്യമായിരുന്നു. പീഡനത്തിനിരയായ പെണ്കുട്ടിയെ ഒരു വര്ഷത്തോളം ഫാ. റോബിന് സ്വന്തം മുറിയില് വച്ച് കംപ്യൂട്ടര് പഠിപ്പിച്ചിരുന്നു. സ്കൂള് കഴിഞ്ഞാല് പെണ്കുട്ടി നേരേ പോകുന്നത് പള്ളിമേടയിലേക്കാണ്. അവധി ദിവസങ്ങളിലാണെങ്കില് രാവിലെ തന്നെ എത്തും. ഇക്കാലയളവില് ഫാ. റോബിന് കുട്ടിയെ ഉപയോഗപ്പെടുത്തിയിരുന്നു. പെണ്കുട്ടികളോട് പ്രത്യേക സ്നേഹവും പരിഗണനയും ഫാ. റോബിന് കാട്ടിയിരുന്നുവെന്നാണ് പറയപ്പെടുന്നത്. പള്ളിയുടെ ഉടമസ്ഥതയിലുള്ള സ്കൂളില് ഫാ. റോബിന് നിത്യ സന്ദര്ശകനായിരുന്നു. പെണ്കുട്ടികളുടെ ജന്മദിനം കണ്ടുപിടിച്ച് വളയ്ക്കുന്നതിലും അച്ചന് വിരുതനായിരുന്നു. വഴങ്ങുന്ന കുട്ടികളാണെങ്കില് പള്ളിമേടയിലേക്കു കൂട്ടിക്കൊണ്ടുപോകും. തുടര്ന്ന് വാതിലടച്ച് പെണ്കുട്ടിയുടെ ബര്ത്ത്ഡേ ദിനം പ്രാര്ത്ഥിക്കുന്ന പതിവും ഉണ്ടായിരുന്നു. ജന്മദിനം ആഘോഷിക്കുന്ന പെണ്കുട്ടികള്ക്കായി കേക്കും ചോക്ലേറ്റും സ്വന്തം മുറിയില് കരുതിയിരിക്കും. ഫാ. റോബിനു ചുറ്റും പെണ്കുട്ടികളുടെ ഒരു കൂട്ടം തന്നെ എപ്പോഴും ഉണ്ടാകുമായിരുന്നെന്നാണു പറയുന്നത്. സ്കൂള് കുട്ടികള്ക്കു പുറമേ കോളജ് വിദ്യാര്ത്ഥികളും ഉണ്ടായിരുന്നു. എല്ലാം നല്ലതിനായിരുന്നെന്നാണു നാട്ടുകാര് വിചാരിച്ചിരുന്നത്. അച്ചന്റെ ടൈപ്പിംഗും കണക്കുകൂട്ടലും അടുക്കളപ്പണിയും ക്ലീനിംഗും എല്ലാം ഇവരാണു ചെയ്തിരുന്നത്. അച്ചനെ സേവിക്കാന് ഒരിക്കല് പോകുന്ന കുട്ടികള് പിന്നെ സ്ഥിരം എത്തുമായിരുന്നത്രേ. കുട്ടികള്ക്ക് നല്ല ഭക്ഷണവും പണവും വസ്ത്രവും പഠനസഹായവും എല്ലാം ഫാ. റോബിന് ചെയ്തുകൊടുക്കുമായിരുന്നുവെന്നാണ് നാട്ടുസംസാരം. പെണ്കുട്ടി പഠിച്ചിരുന്ന സ്കൂളിലെ മാനേജരായിരുന്നു ഫാദര് റോബിന് വടക്കുംചേരി. സ്കൂളിലെ വിദ്യാര്ഥികള്ക്ക് ആദ്ധ്യാത്മികകാര്യങ്ങള് പറഞ്ഞുകൊടുക്കുകയും വേദപാഠം പഠിപ്പിക്കുകയും കരിയര് ഗൈഡന്സ് ക്ലാസുകള് നല്കുകയും ചെയ്തിരുന്ന ഫാദര് റോബിന് വടക്കുംചേരി, ആ വഴിയാണ് പെണ്കുട്ടിയുമായി അടുക്കുന്നത്. പള്ളിമേടയില് സ്ഥിരമായി എത്തുമായിരുന്ന പെണ്കുട്ടിയെ വൈദികന് അധികാരസ്ഥാനമുപയോഗിച്ചാണ് ബലാത്സംഗം ചെയ്യുന്നത്. പെണ്കുട്ടി ഗര്ഭിണിയാകുകയും പ്രസവിക്കുകയും ചെയ്തതോടെയാണ് വിവരം പുറത്തറിയുന്നത്. പെണ്കുട്ടി പ്രസവിച്ച കുഞ്ഞിനെ കടത്താനും കേസ് ഒതുക്കാനും ശ്രമിച്ചവരും കേസില് പ്രതികളായി. വൈദികനെയും, കുഞ്ഞിനെ ഒളിപ്പിക്കാന് ശ്രമിച്ച വയനാട് ശിശുക്ഷേമ സമിതിയിലെയും അനാഥാലയത്തിലെയും കന്യാസ്ത്രീകളെയും, രക്ഷിക്കാന് പ്രതിഭാഗം എല്ലാ ശ്രമങ്ങളും നടത്തിയ കേസിലാണ് ഇന്ന് വിധി വന്നത്. വൈദികര് ഉള്പ്പെട്ട ലൈംഗിക കുറ്റകൃത്യങ്ങളില് സുപ്രീം കോടതി വരെ ഞെട്ടല് രേഖപ്പെടുത്തുകയും ചെയ്തു. എന്നിട്ടും സഭയില് ഏറെ സ്വാധീനമുള്ള അച്ചനെതിരെ നടപടിയൊന്നും സഭ എടുത്തിരുന്നില്ല. കേസില് ഫാദര് റോബിന് വടക്കുംചേരിയെ മാത്രമാണ് കുറ്റക്കാരനായി കോടതി കണ്ടെത്തിയത്. ബാക്കിയുള്ള ആറ് പ്രതികളെയും വെറുതെ വിട്ടുകയും ചെയ്തിരുന്നു. കേസില് ഡിഎന്എ ഫലം പുറത്ത് വന്നതാണ് കേസില് വഴിത്തിരിവായത്. കുഞ്ഞിന്റെ പിതാവ് റോബിനാണെന്ന് തിരുവനന്തപുരത്തെ ഫോറന്സിക്ക് ലാബില് നടത്തിയ പരിശോധനയില് തെളിഞ്ഞിരുന്നു. പെണ്കുട്ടി പ്രസവിച്ച ശേഷം കുഞ്ഞിനെ തൊക്കിലങ്ങാടി ആശുപത്രിയിലേക്ക് മാറ്റിയെന്ന ആരോപണ തുടര്ന്നാണ് ഡിഎന്എ പരിശോധന നടത്തിയത്. പ്രതിയെ രക്ഷിക്കാന് വൈത്തിരി അനാഥാലയത്തില്നിന്ന് കുഞ്ഞിനെ മാറ്റിയെന്ന അഭ്യൂഹങ്ങള്ക്കും ഡിഎന്എ പരിശോധനാഫലം വന്നതോടെ അന്ത്യമായി. പീഡനത്തിനിരയായ പെണ്കുട്ടി കൂത്തുപറമ്ബ് ക്രിസ്തുരാജ ആശുപത്രിയില് പ്രസവിച്ചയുടന് ചോരക്കുഞ്ഞിനെ അജ്ഞാതകേന്ദ്രത്തിലേക്ക് മാറ്റിയിരുന്നു. ഒളിപ്പിച്ചത് വൈത്തിരി ഹോളി ഇന്ഫന്റ് മേരി ഫോണ്ട്ലിങ് ഹോമിലാണെന്ന് കണ്ടെത്തിയ പൊലീസ് അവിടെയെത്തി കുഞ്ഞിനെ ഏറ്റെടുക്കുകയായിരുന്നു. കേസിന്റെ നാള്വഴി ഇങ്ങനെ: പെണ്കുട്ടി ബലാത്സംഗത്തിനിരയാകുന്നത് 2016 മുതല് ബലാത്സംഗത്തിനിരയായ പെണ്കുട്ടി പ്രസവിക്കുന്നത് 2016 ഡിസംബറില് കൂത്തുപറമ്ബ് ക്രിസ്തുരാജ ആശുപത്രിയിലായിരുന്നു പെണ്കുട്ടിയുടെ പ്രസവം ചൈല്ഡ് ലൈനിന് രഹസ്യവിവരം കിട്ടി, ഇത് പൊലീസിന് കൈമാറി പൊലീസ് കേസെടുത്തത് 2017 ഫെബ്രുവരി 26ന് തൊട്ടുപിന്നാലെ പെണ്കുട്ടിയെയും കുഞ്ഞിനെയും വയനാട് വൈത്തിരി ദത്തെടുക്കല് കേന്ദ്രത്തിലാക്കി 2017 ഫെബ്രുവരി 28ന് വൈദികനെ പൊലീസ് അറസ്റ്റ് ചെയ്തു, കേസില് പിന്നീടിതുവരെ വൈദികന് ജാമ്യം കിട്ടിയിട്ടില്ല. ആശുപത്രി അധികൃതരടക്കം പത്ത് പേര് കസ്റ്റഡിയിലായി. പക്ഷേ, വിടുതല് ഹര്ജി അംഗീകരിച്ച് സുപ്രീംകോടതി ആശുപത്രി അധികൃതരെ വിട്ടയച്ചു. മാര്ച്ച് ഒന്പതാം തീയതിയോടെ മറ്റ് പ്രതികളും പിടിയിലായി. കഴിഞ്ഞ വര്ഷം ഓഗസ്റ്റ് 1നാണ് തലശ്ശേരി പോക്സോ കോടതിയില് കേസ് വിചാരണ തുടങ്ങുന്നത്. കേസിന്റെ വിധി വരുന്നതിന് മുമ്ബ് ഏഴ് പേരായിരുന്നു പ്രതികള്. ഒന്നാംപ്രതി ഫാദര് റോബിന് വടക്കുംചേരി തന്നെ. ബാക്കിയുള്ള പ്രതികള്, പ്രതിപ്പട്ടികയിലെ സ്ഥാനം അനുസരിച്ച് തങ്കമ്മ നെല്ലിയാനി പെണ്കുട്ടിയുടെ പ്രസവസമയത്തുണ്ടായിരുന്ന സഹായി3 ഫാദര് തോമസ് തേരകം വയനാട് ശിശുക്ഷേമ സമിതി മുന് ചെയര്മാന് 4 സിസ്റ്റര് ബെറ്റി വയനാട് ശിശുക്ഷേമ സമിതി മുന് അംഗം 5 സിസ്റ്റര് ഒഫീലിയ വൈത്തിരി അനാഥാലയം മേധാവി 6 സിസ്റ്റര് ലിസ് മരിയ ക്രിസ്തുരാജ കോണ്വന്റ് തോണിച്ചാല് 7 സിസ്റ്റര് അനീറ്റ ക്രിസ്തുദാസി കോണ്വന്റ് ഇരിട്ടി ഇടയ്ക്ക് വച്ച്, പെണ്കുട്ടി മൊഴി മാറ്റിപ്പറഞ്ഞു. ഉഭയകക്ഷി സമ്മത പ്രകാരമാണ് ബന്ധം നടന്നതെന്നും, ഈ സമയത്ത് പ്രായപൂര്ത്തി ആയതാണെന്നും പെണ്കുട്ടി കോടതിയില് പറഞ്ഞു. പെണ്കുട്ടിയുടെ അച്ഛനമ്മമാരും ഇതേ നിലപാടെടുത്തു. ഇടക്കാലത്ത്, പെണ്കുട്ടിയുടെ അച്ഛനാണ് ബലാത്സംഗം ചെയ്തതെന്ന് വരുത്തിത്തീര്ക്കാന് ശ്രമം നടന്നിരുന്നു. പൊലീസ് ഹാജരാക്കിയ പെണ്കുട്ടിയുടെ ജനനരേഖകളും കുഞ്ഞിന്റെ പിതൃത്വം തെളിയിച്ച ഡിഎന്എ ഫലവും കേസില് നിര്ണായകമായി. ഏഴ് പ്രതികളുമായി ഏഴ് മാസത്തോളം വിചാരണ നീണ്ടു, 38 സാക്ഷികളെ വിസ്തരിച്ചു. ഒടുവില് കേസ് റജിസ്റ്റര് ചെയ്ത് രണ്ട് വര്ഷം തികയുമ്ബോഴാണ് വിധി വരുന്നത്. 160219 ഫാദര് റോബിന് വടക്കുംചേരിയെ മാത്രമാണ് കുറ്റക്കാരനായി കോടതി കണ്ടെത്തിയത്. ബാക്കിയുള്ള ആറ് പ്രതികളെയും വെറുതെ വിട്ടു.